Owe· sol aber mir iemer me
Owe· sol aber mir iemer me·
gelúhten dvr die naht·
noch wisser danne ein sne·
ir lip vil wol geslaht·
der trǒg dú ǒgen min·
ich wande es solde sin·
des liehten manen schin·
Do tagt es·

Owe· sol aber er iemer me·
den morgen hie betagen·
als vns dv naht enget·
dc wir niht dvrfin klagen·
owe nv ist es tag·
als er mit klage pflac·
do er ivngest bi mir lag·
Do tagte es·

Owe· si kuste ane zal·
in dem slafe mich·
do vielen hin zetal·
ir trehene nider sich·
ie doch getroste ich sie·
dc si ir weinen lie·
vnd mich alvmbe vie·
Do tagte es·

Owe· dc er so dike sich·
bi mir ersehen hat·
als er endachte mich·
so wolt er svnder wat·
min arme schǒwen blos·
es wc ein wunder gros·
dc in des nie verdros·
Do tagte es·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse